NaiveNeuron/SloPal huggingface dataset:
Remišová, Veronika, poslankyňa NR SR (2024-02-21):
Ďakujem vám veľmi pekne za vaše faktické poznámky. Budem reagovať na pánov poslancov koaličných, myslím, že pán poslanec Blcháč to bol a pán poslanec Svoboda, ktorí sa pýtali, tuná pán kolega Galko to už povedal, pýtali sa, že prečo práve teraz, že to je taká vypočítavosť, že neprijali sme ho, keď sme boli, tento zákon, keď sme boli vo vládnej koalícii. Ale my sme ho predkladali niekoľkokrát. Toto je možno už piatykrát, čo my tento zákon predkladáme. Predkladali sme ho dva- alebo trikrát počas rokov 2016 a 2020. Predkladali sme ho v rokoch 2020 až 2023 a áno, jeden z koaličných partnerov jednoducho za tento zákon nezahlasoval. A nemôžeme našim koaličným partnerom prsty polámať, aby sme ich donútili, aby za to hlasovali, ale je to jednoducho vyjadrenie hodnôt každého koaličného partnera. Tak ako sa aj vám stalo v koalícii, keď ste nedokázali presadiť napríklad zdravotnú reformu. Peter Pellegrini ako premiér ju prijal, reforma prišla do parlamentu a vy ste ju hodili do koša v parlamente. To isté sa stalo s očkovaním v materských školách. Pellegrini poslal návrh zákona do parlamentu a jeho vlastní, vlastní koaliční poslanci to potopili. U nás to nepotopili vlastní koaliční poslanci, pozor, u nás to potopil koaličný partner. Ale v čom je rozdiel medzi nami a Robertom Ficom? Robert Fico o tom hovoril, dal to do programového vyhlásenia, ale ani raz sa o to nepokúsil, ani raz ten zákon on nepredložil. A v tom je ten rozdiel. My nielen hovoríme, my sme ten zákon naozaj predložili.
Hatráková, Katarína, poslankyňa NR SR (2022-06-14):
Ďakujem pekne, pán predseda. Ja sa tiež chcem poďakovať pánovi ministrovi za to, že prichádza s týmto zákonom. Tak ako spomínali kolegyne, práve dnes na výbore sme, bola odprezentovaná správa z poslaneckého prieskumu, ktorý bol realizovaný v centrách pre deti a rodiny. Tam sme mali možnosť komunikovať čiastočne aj s profi rodičmi, ktorí teda zdôrazňovali svoju potrebu zvýšenia kompetencií, komunikácie s CDR-kom a takže verím, že aj toto sú momenty, ktoré okrem toho, čo už kolegyne spomínali, budú, budú akoby uchopené v tomto návrhu zákona a teda teším sa na diskusiu na september. Ďakujem pekne.
Laurenčík, Milan, poslanec NR SR (2018-05-15):
Ďakujem za slovo. Len by som chcel skonštatovať, že v rozprave vystúpilo 6 pánov poslancov, žiaden z nich nepodal žiadny procedurálny návrh, takže hlasovať o vyslaní našich vojsk do Pobaltia budeme zajtra. Verím teda, že všetci zodpovední poslanci prídu a toto uznesenie schválime. Ďakujem za pozornosť.
Jurinová, Erika, poslankyňa NR SR (2016-10-25):
Dovoľte mi, aby som aj takto verejne, keďže v piatok v rámci faktickej poznámky som sa vyjadrila smerom k pánovi poslancovi Gálovi tak, že ho to urazilo a urazilo to aj národnostné menšiny. Chcem tu verejne povedať, že slová neboli myslené na urážku, ale boli naozaj len zle pochopené. Ctím si a vážim si každú jednu národnosť, každého jedného občana, a preto sa aj takto verejne ospravedlňujem, cez esemesku som tak učinila aj v dnešnom rozhovore pánovi Gálovi, aj verejne sa chcem ospravedlniť všetkým národnostným menšinám, ktorých sa to dotklo. Dovolím si jednu krátku poznámku. Je mi ľúto, že vlastne týmto sporom bol poznačený, aj hlasovanie o pozmeňovacom návrhu, s ktorým súhlasila pani ministerka, a teda chcem len podotknúť, že poslanci, ktorí majú plné ústa ochrany detí, sa týmto spôsobom poli... (Prerušenie vystúpenia časomerom.)
Dvořák, Oskar, poslanec NR SR (2023-12-12):
Ďakujem veľmi pekne za slovo. Ja by som chcel reagovať na časť pána Pročka, ktorý hovoril o tom, že táto vláda sa snaží ešte viac zaťažovať ľudí tým, že sa snaží vybrať rôzne poplatky, on ich vymenovával. Ja keďže sa venujem zdravotníctvu, tak chcel by som teda poukázať na to, čo v zdravotníctve, že ako k tomu vláda pristúpila. V zásade keď sme krajinou, ktorá v rámci Európskej únie dáva jedným z najmenej zdrojov do zdravotníctva, čo sa týka teda verejných zdrojov. Len takí Česi dávajú približne o tretinu viac. Tie najväčšie krajiny dávajú teda o 2/3 viacej, my dáme o polovicu a tá vláda k tomu pristúpila spôsobom, že ide zvyšovať odvody. My sme ale zároveň krajinou, ktorá má jednu z najväčších daňovo-odvodových zaťažení. Táto vláda sa rozhodla, že ide toto daňovo-odvodové zaťažovanie zvyšovať ešte o jeden percentuálny bod. Zároveň tu dnes už o tom bola diskusia, to že zvýšime o 1 % tie zdravotné odvody. To neznamená, že zvýšime aj ten efektívny výber daní, ten už potom aj klesá. Samozrejme, máme tu ešte dve iné možnosti a tá ďalšia možnosť okrem toho, že teda tri možnosti dokopy. Okrem tej jednej možnosti, že navýšime teda odvody, mohla by vláda pristúpiť aj k tomu, že navýši poplatky, že tak ideme navyšovať teda tie zdroje v tom zdravotníctve, ktoré už sú chabé v rámci toho európskeho porovnania. Ale poplatky už dneska máme tiež podľa OECD štatistík 20 % neformálne platby, to nerátame korupciu alebo, alebo podobné neformálne platby, ktoré nevieme zmerať. Ale už aj tie formálne doplatky sú už veľmi vysoký. Alebo potom je tá tretia možnosť, čo sú poistenci štátu, a tu sa rozhodol teda štát alebo súčasná vláda, že radšej bude investovať do neadresnej energetickej pomoci, alebo do dotovania, plošného dotovania hypoték, čo už sa tu kolegovia vyjadrovali, ale nezainvestuje do zdravotníctva.
Žiak, Miroslav, poslanec NR SR (2020-06-09):
Vážené dámy, vážení páni, ja vystúpim trošku v inom, v inom spektre. Kolegovia už rozoberali tie čísla, hodnoty. Ja pred vás dnes predstupujem s takým malým priznaním. Chcem sa vám všetkým priznať a úprimne povedať, že som ateista. Hovorím to preto, aby ste si uvedomili, že ateista nie je diabol a nie je ani chodiace zlo. Dokonca som priateľ s väčšinou z vás, ktorí sú veriaci. Hrdo sa hlásim medzi ateistov, ktorí rešpektujú akékoľvek iné vierovyznanie a akceptujú rôzne názory a pohľad na svet. Teda presadzujeme slobodu, slobodu v akomkoľvek kontexte, či už slobodu cestovania, vierovyznania, ale aj osobné slobody. Chcem poprosiť mojich kolegov, najmä z radov opozície, ktorí sú veriaci, aby rešpektovali aj našu slobodu. To, že vy nechodíte v nedeľu nakupovať, ako povedal kolega pán Marek Kotleba, že si váži nedeľu, prosím, nevnucujte tieto myšlienky aj nám. Je to vaše slobodné rozhodnutie a my ho plne akceptujeme. Ak by však nikto nechcel v nedeľu nakupovať, tak by sa obchody automaticky samé zavreli a trh by túto situáciu vyriešil sám. Preto vás všetkých žiadam v mene všetkých ateistov, umiernených kresťanov, ale najmä ľudí, ktorí si ctia hodnotu slobody, nerozdeľujme spoločnosť. Nechajme ľudí rozhodnúť sa takým spôsobom, ktorý im najviac vyhovuje vzhľadom na ich aktuálnu situáciu. Nerozdeľujme spoločnosť. Rešpektujme slobodnú vôľu občanov Slovenska a neberte im právo slobodne sa rozhodnúť. Neriešme problémy zákazmi, ale snažme sa vytvoriť pravidlá, ktoré budú akceptovateľné pre všetky strany. Tiež, prosím, rešpektujte záujem zamestnancov, ktorí majú príplatky za prácu cez víkend a vďaka ktorým si ich rodinný rozpočet prilepší o množstvo eur. Nepripravte ich o túto možnosť. Myslite, prosím, aj na nich. Sme v ťažkej ekonomickej situácii a týmto legislatívnym návrhom pripravíme možno ďalšie tisíce ľudí o prácu. Vážení predkladatelia zákona, pred tým, ako niečo navrhnete, prosím, analyzujte dopady navrhovaných opatrení, najmä v dnešných časoch. Ďakujem, páni.
Ďuriš Nicholsonová, Lucia, podpredsedníčka NR SR (2017-03-21):
Pán poslanec Marosz, nech sa páči.
P. Hrušovský, predseda NR SR: (2003-02-25):
Nech sa páči, pán poslanec Mikloško.
Mikloško, Jozef, poslanec NR SR (2015-06-25):
Ďakujem pekne. Ja sa dotknem skôr tých, v úvodzovkách, mastičkárov. Je medicína klasická, detailná, idúca k molekulám, závislá na chémii, na liekoch a aj na biznise farmafiriem, pričom lekár ide hĺbkovo do detailu a nie celotelovo, čo je dnešná moderná aj mastičkárska, v úvodzovkách, terminológia. Viete, že na Slovensku bolo, tuším minulý rok, 220 mil. eur venovaných liekom, z toho polovica na liekoch, ktoré nie sú voľne, teda ktoré sú voľne dostupné, čo je veľmi veľa. Sú však aj alternatívne medicíny, ktoré nemožno zavrhnúť, a slovo mastičkári iste poznáte aj z filmu, kde by som tie úvodzovky nedával. Veľmi vážna vec je, že podľa ovocia poznáte každého, aj tzv. mastičkárov. Poznám prípad doktora Hamera, to bol Nemec, výborný klasický lekár, ktorý zistil na sebe, že náhly neočakávaný šok človeka vyvoláva okamžitý vznik lézie v mozgu, ktorý možno rozpoznať na nekontrastnom tomografe, a v zapätí ten človek získa chorobu, ktorá súvisí s tým šokom, a postup nie je v chemoterapii, v rádiológii, v liekoch, ale postup je zbavenie sa toho tlaku z toho šoku. Nechcem o tom rozprávať, tohto človeka v Nemecku zavreli do väzenia, pretože takto liečil, veľmi úspešne liečil, teraz je, žije v Nórsku. Čiže nemôžme všetkých zahodiť, alternatívne medicíny existujú, a podľa ovocia poznáte, že či sú dobré, alebo či sú zlé. Ďakujem.
Glváč, Martin, podpredseda NR SR (2019-05-13):
S reakciou, pán poslanec Krajčí.
Glváč, Martin, podpredseda NR SR (2019-10-17):
Ďakujem. S faktickou poznámkou nikto. Končím možnosť prihlásiť sa. Pýtam sa, či sa chce do rozpravy prihlásiť niekto ústne. Nie je tomu tak. Končím a vyhlasujem rozpravu za skončenú. Pán navrhovateľ nechce zaujať stanovisko, pán spravodajca nie. Prosím len o termín hlasovania. (Reakcia spravodajcu.) Dnes o 11.00 hod. Ďakujem pekne. Pristúpime k druhému čítaniu o návrhu na vyslovenie súhlasu Národnej rady s Dohodou o strategickom partnerstve medzi Európskou úniou a jej členskými štátmi na jednej strane a Japonskom na strane druhej. Návrh vlády je uverejnený ako tlač 1657 a spoločná správa výborov má tlač 1657a. Prosím podpredsedu vlády pre investície a informatizáciu Richarda Rašiho, aby v zastúpení ministra zahraničných vecí a európskych záležitostí návrh vlády odôvodnil, nech sa páči. (Rokovanie o návrhu na vyslovenie súhlasu Národnej rady Slovenskej republiky s Dohodou o strategickom partnerstve medzi Európskou úniou a jej členskými štátmi na jednej strane a Japonskom na druhej strane , tlač 1657.)
Jurinová, Erika, podpredsedníčka NR SR (2014-09-17):
Ďakujem pekne, pán poslanec. Nech sa páči, s faktickými poznámkami sa prihlásili dvaja páni poslanci. Uzatváram možnosť prihlásiť sa s faktickou poznámkou. Traja páni poslanci. Pán poslanec Fecko, nech sa páči.
Pellegrini, Peter, predseda NR SR (2015-11-19):
Pán poslanec Viskupič.
Novotný, Viliam, poslanec NR SR (2015-04-15):
Ďakujem pekne. Pán poslanec Zajac, hovoril si o tom, že vás SMER kritizuje alebo SMER kritizuje skutočnosť, že za vlády Ivety Radičovej boli obstarané niektoré úseky diaľnic príliš lacno a že predsa takto sa správa dobrý hospodár. Ale je to veľmi zaujímavé, ja to naozaj sledujem hlavne pri diaľniciach, ale potom budem hovoriť aj o zdravotníctve, ako keď SMER vládne, nás presviedča o tom, že vo verejnom obstarávaní, ak dá niekto veľmi nízku ponuku, tak ho z verejného obstarávania jednoducho treba vylúčiť, pretože predsa tak nízka ponuka nemôže byť korektná, a preto sa nakupuje drahšie, ako by sa reálne vedelo nakúpiť. Pamätám sa, keď sme tu schvaľovali liekové zákony, dnes doobeda sa už o tom diskutovalo, kde nás kolegovia z vtedajšej opozície zo SMER-u presviedčali o tom, že keď pôjdeme na druhú najnižšiu cenu liekov, tak budú naši pacienti liečení zlými liekmi. Čuduj sa svete, keď prišli k moci, tak to zmenili na priemer troch najnižších cien v Európskej únii. Prečo nešli na drahšie lieky, prečo nezaplatia za tie lieky viac? Tu im to nevadilo, lebo si uvedomili, že to naozaj šetrí verejné zdroje. Alebo konkrétne, keď už hovoríme o cétečkách, tam je veľmi zaujímavé, že v našich nemocniciach sa nakupujú cétečká o 100 % a viac drahšie ako tie isté cétečká od tej istej firmy s tými istými parametrami v Českej republike. Čím to je? Nie je to tým, že firmy nám zahrajú verejné obstarávanie? Čiže je to naozaj zaujímavé, keď SMER hovorí o tom, že keď niekto vo verejnom obstarávaní obstará za najnižšiu cenu, tak to je niečo zlé, to nemôže v praxi fungovať. No ale veď o tom je verejné obstarávanie, aby sa podarilo získať čo najnižšiu cenu a šetriť tak verejné zdroje. Teda všade v civilizovanej krajine, ale napríklad na Slovensku to zjavne... (Prerušenie vystúpenia časomerom.)
P. Hrušovský, predseda NR SR: (2002-12-12):
Pán poslanec Minárik. Pán poslanec Galbavý, prosím, aby ste zaujali miesto. Uviažte si kravatu. (Prestávka.) (Po prestávke.)
Grendel, Gábor, podpredseda NR SR (2022-06-23):
Pán poslanec, len ten priestor je na doplňujúcu otázku, tak máte otázku, či nie? Ak nemáte, tak musíme ísť. Tak položte ju, už mimo mikrofónu teda. (Reakcia z pléna. Poslanec rozpráva mimo mikrofónu.) Tak dohodnime sa, že tá otázka by mohla znieť: Mohli by ste tlmočiť pánovi Sulíkovi, aby... Ďakujeme pekne.
Jahnátek, Ľubomír, minister pôdohospodárstva a rozvoja vidieka SR (2013-12-12):
Toto je komplikovaný problém a myslím si, že problém s metylalkoholom v Českej republike jasne ukázal, že kde sú rezervy alebo mäkké predpisy na uvádzanie alkoholu na trh. Tam dochádza k ľahkej dekontaminácii etylalkoholu a môže nastať problém premiešania. My sme samozrejme komunikovali tento problém aj s Maďarskou republikou. Maďarská republika dokonca iniciovala taký proces, že by sme ako krajiny V4 dali spoločný návrh na zmäkčenie podmienok na výrobu alkoholu v domácich páleniciach. Zatiaľ náš názor je v tomto konzervatívny a zatiaľ prevláda názor, že zachovajme status quo. Nehovorím, že táto myšlienka sa nemôže rozvíjať, ale odborníci, ktorí v tejto oblasti robia, zatiaľ tvrdia, že viac pod kontrolou máme tento systém. Samozrejme, súkromné nelegálne pálenice vždy boli, budú, je otázka ako rýchlo sa dokážu eliminovať, lebo nekontrolovaný alkohol na trhu je veľmi nebezpečný. Skončil som.
Kotleba, Marian, poslanec NR SR (2022-02-15):
Pani poslankyňa, vaše slová o tom, že táto súdna, reforma súdnej mapy môže byť čokoľvek len nie prínosom efektívnosti, je aj to zhromaždenie, ktoré je vonku pred Národnou radou, kde desiatky, možno viac ako stovka ľudí reálne pracujúcich v justícií, asistentky, súdni úradníci, sú jednoznačne proti tejto súdnej mape aj za cenu toho, že museli cestovať z celého Slovenska, protestujú, kde jeden z argumentov je, že ľudia s výplatami 700, 900 eur budú musieť po schválení tohto paškvilu cestovať niekedy aj cez dva okresy, len preto, že pani ministerka si myslí, že je to efektívne. Pani ministerka, to, že ste tu, využijem, ľudia vás pozývajú, aby ste prišli medzi nich. Choďte medzi nich, choďte im vysvetliť, prečo je to také dobré. Všetci vás tam čakajú, sú tam z celého Slovenska a pýtajú sa, prečo ministerka Kolíková nemá odvahu prísť medzi nás a povedať nám to do očí! Takže, pani ministerka, choďte medzi, choďte medzi nich a vysvetlite im, v čom je to také dobré, lebo tí ľudia, ktorí robia desiatky rokov v justícií, to vôbec nechápu, naopak, vnímajú, že chcete likvidovať, šikanovať, buzerovať a zavádzať politicky vytvorené miesta nových predsedov nových súdov!
Žiga, Peter, podpredseda NR SR (2024-01-18):
Budeme pokračovať v prerušenej rozprave faktickými otázkami na vystúpenie pani poslankyne Remišovej. Pán poslanec Horecký. Nevidím ho v sále. Pán poslanec Krátky. Nie je v sále. Pán poslanec Kišš. (Pokračovanie rozpravy o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony , tlač 105.)
Hlina, Alojz, poslanec NR SR (2014-02-12):
Jáj, no dobre, vychutnajte si ma! Prosím vás, ja som nevedel stíšiť, tak už som si stíšil zvonenie, dobre? Mňa na to neupozorňujte, prosím vás! Čiže to je to, vážení! To je to, to je ten zákon o kočíkovnom, o prídavkoch, ktorý tu teraz predkladám, o rodičovských príspevkoch. To sú tie zákony, to sú štyri, päť okruhov zákonov, do ktorých musíte hryznúť, pokiaľ by vám plus-mínus záležalo, ale nehryznete, nehryznete, ale minimálne vám tu svietiť budú. Keď nehryznete, tak potom budeme prijímať úplne iné zákony, vážení, na riešenie tohto stavu. Teraz, keď hovoríme, že tri deti a to štvrté, piate prídavky vtedy keď. Tak aby sme za chvíľku nemali zákony, že prídavky, lebo nebude z čoho. Kto ich vyrobí, Blaha? Viete, tie peniaze treba vyrobiť, prosím vás. Vyrobiť, viete, čo je vyrobiť peniaze? Skúste si to. Skúste ráno vstať, niečo vytvoriť, nejakú hodnotu, tú predať, z toho zaplatiť daň a ostatné investujte. Z toho je, z toho sú aj tie prídavky, musíte z niečoho vytvoriť, vážení, a pokiaľ viem, nemýlim sa, ropu tu nemáme, že by sme mohli len tak si krútiť prstami. To znamená, že áno, v tých ľuďoch musíte vytvoriť ten pocit, že musia niečo vytvoriť. Idete presne opačným smerom, keď to neurobíte, ja neviem, kto ich bude platiť tie prídavky, za chvíľku už nebudú, že štvrté, piate. Budeme konfrontovaní s iným problémom a potom si spytujte zodpovednosť. Ja budem môcť povedať, že vtedy toho dvanásteho, či koľkého je dnes, 12. 2. som tam stál a som o tom hovoril. Ďakujem.
Hrnčiar, Andrej, podpredseda NR SR (2018-02-06):
Pán poslanec Krajčí.
Blaha, Ľuboš, poslanec NR SR (2015-04-15):
Pán kolega Matovič, ja naozaj nerozumiem, ako môžete mať takéto urážlivé, infantilné a pejoratívne, vulgárne prejavy, to je proste, toto som naposledy videl niekde v škôlke alebo na prvom stupni základnej školy. Vy ste také prerastené decko, vy tu nadávate, urážate, to proste človek nevidí v dospelej spoločnosti. Ja som z vás úplne šokovaný, ja proste už som si zvykol pri Hlinovi, že všeličo, ale to je niečo neuveriteľné, ako môžete používať také výrazy na svojich kolegov. Ako dá sa, samozrejme, nejakým spôsobom byť aj expresívny, ale takto vyslovene tupo urážať, však sa spamätajte, človeče! Toto je naozaj niečo, čo by sa v slušnej spoločnosti nemalo diať. Môžete mať, samozrejme, iný názor, to je úplne normálne, ale aby ste tu urážali dokola, že niekto nemá zuby, no to sú úplne infantilné, naozaj infantilné; prerastené decko. Navyše ste urazil všetky obete boľševického stalinského režimu, keď tu hovoríte o tom, že to je, stalinské monsterprocesy, za Stalina umierali ľudia, umierali ľudia vrátane veľmi veľa poctivých ľavičiarov, to bolo desivé obdobie temna, a vy to prirovnávate k tomu, že nejaký Figeľ si teraz príde o stoličku teplú alebo teplé miestečko? Akože vy sa kontrolujete? To sú také prirovnania, ktoré už nie sú ani infantilné, ale vyslovene hlúpe. Keď hovoríte o pánovi Figeľovi, že je statočný človek, tak z hľadiska vašich kritérií som si istý, že je ten najstatočnejší človek, ale tie vaše kritériá sú trošku pomýlené. Viete, to je keď vy ako človek, ktorý podniká napriek tomu, že je verejne činná osoba, ale skrýva to za manželku, čo je mimoriadne chlapské mimochodom (potlesk), tak to je fakt, tak od takéhoto človeka si zaslúžiť pochvalu, to pán Figeľ mali by ste byť mimoriadne sklamaný. No a prečo Robert Fico nemá rád Figeľa? Veľmi jednoducho, lebo pán Figeľ je farizej, je to farizej. A ukázal viackrát vo svojej politickej kariére, že sa mu nedá absolútne veriť, ale čo je najdôležitejšie, on je politicky zodpovedný za dnešné trápenie tých malých živnostníkov. On, a preto nemá čo robiť vo vedení Národnej rady, to je všetko. Ďakujem. (Potlesk.)
Kollár Boris, predseda NR SR (2023-03-28):
Prosím, prezentujme sa a hlasujeme. (Hlasovanie.) Prítomných 139, za 136, 3 sa zdržali. Uvedený návrh sme schválili.
Hufková, Eva, poslankyňa NR SR (2015-05-27):
Ďakujem pekne. Vážená pani podpredsedníčka, dajte, prosím, hlasovať o tom, že Národná rada Slovenskej republiky podľa § 39 ods. 5 zákona Národnej rady o Národnej banke Slovenska berie na vedomie Správu o výsledku hospodárenia Národnej banky Slovenska za rok 2014.
Horváth, Michal, dočasne poverený minister financií SR (2023-06-27):
Dobré ráno, pán predsedajúci, vážené pani poslankyne, vážení páni poslanci, predkladám štátny záverečný účet Slovenskej republiky za rok 2022. Ten reflektuje na dosiahnuté hospodárenie s verejnými financiami v roku 2022 a obsahuje výsledky hospodárenia všetkých krajín EÚ. Ide o predbežné údaje, ktoré budú aktualizované v októbri tohto roka v rámci druhého kola notifikácie. Podľa tejto správy, verejná správa v roku 2022 hospodárila s deficitom 2 % HDP. Deficit je výrazne nižší ako novelizovaný rozpočet na rok 2022, ktorý počítal s úrovňou 5,2 % HDP. Ekonomický vývoj v roku 2022 výrazne zlepšil príjmovú časť a výdavková strana, najmä v sociálnej oblasti, plne premietne dosahy tohto ekonomického vývoja až v roku 2023. V takomto prostredí je aj vzhľadom na množstvo novoprijatej legislatívny možné konštatovať, že hospodárenie Slovenska pod 3 % HDP v roku 2022 bolo iba dočasné. Vo výdavkoch štátneho rozpočtu bolo nutné reagovať na nepredvídateľný vonkajší faktor, a tým bola a stále je vojna na Ukrajine a s ňou spojené rastúce svetové ceny komodít. Aj v roku 2022 boli verejné výdavky ovplyvnené financovaním opatrení na boj proti pandémii, avšak už iba približne v štvrtinovej výške oproti roku 2021. Schodok na úrovni 2 % bežného HDP bol dosiahnutý na jednej strane vyšším príjmami, najmä daňovoodvodovými, vďaka nečakane vysokej inflácii. Na druhej strane celkové výdavky boli úhrnom nižšie takmer o 1 mld. eur. Príjmy z daní rástli dvojciferným tempom, najviac daň z pridanej hodnoty 13,2 %, rástli aj niektoré nedaňové príjmy, vyzdvihol by som napríklad v rámci riadenia štátneho dlhu, boli vyššie výnosy z ukladania hotovostnej rezervy alebo napríklad aj v zdravotníckych zariadeniach, čiže aj rezort dopravy získal viac oproti rozpočtu. Bežné výdavky verejnej správy boli vyššie úhrnom o 227 mil. eur a čo je dôležité, kapitálové výdavky zase nižšie o 1.1 mld. eur. Nižšie kapitálové výdavky štátu o 1 mld. súviseli najmä s úrovňou pripravenosti čerpať prostriedky z fondov EÚ a na tie sa, bohužiaľ, presúvali potom do ďalšieho rozpočtového roka. To zvyšuje tlak na rýchlejšie čerpanie týchto projektov v tomto roku. Výdavky verejného sektora na kompenzácie dôsledkov rastúcich cien energií boli v roku 2022 neporovnateľne nižšie ako v iných krajinách EÚ, preto aj keď Slovensko vychádza priaznivo v medzinárodnom porovnaní, tento faktor treba, treba brať do úvahy. Dlh verejnej správy ku konca roka 2022 dosiahol 57,8 % HDP, pôvodné odhady schváleného rozpočtu na úrovni 60 % sa nenaplnili. K nižšiemu dlhu prispela nižšia potreba financovania deficitu, menší nárast zadlženosti niektorých subjektov verejnej správy a rast HDP v bežných, bežných cenách. Toľko za mňa, ďakujem veľmi pekne.
Laurenčík, Milan, podpredseda NR SR (2021-07-23):
Ďakujem. Prosím, zaujmite miesto pre navrhovateľov. Ja teraz dám slovo spravodajcovi z výboru pre verejnú správu a regionálny rozvoj pánovi poslancovi Petrovi Dobešovi, aby informoval Národnú radu o výsledku rokovania výborov a aby odôvodnil návrh aj stanovisko gestorského výboru. Nech sa páči, pán poslanec, máte slovo.
Svrček, Miloš, poslanec NR SR (2023-03-16):
Ďakujem pekne za slovo, pán predsedajúci. Vážené kolegyne, kolegovia, tým základným cieľom predloženého návrhu zákona je predložiť alebo zabezpečiť riadny procesný postup prehliadky priestorov výkonu advokácie tak, aby nedochádzalo k ohrozeniu práv občanov a k svojvoľným a nezákonným postupom orgánov činných v trestnom konaní. V praxi dochádzalo totižto k prípadom, kedy orgány činné v trestnom konaní neselektujú dokumenty alebo informácie, ale zabavia an bloc všetky dokumenty alebo celý nosič dát, ktorý obsahuje údaje o rôznych osobách nesúvisiacich s predmetom prehliadky. Následkom je tak nielen zásah do práv advokáta, ale zásah do práv širokého okruhu osôb, ktorým advokát poskytuje právne služby a ktorým je v právnom štáte garantované, že informácie zverené advokátovi požívajú osobitnú mieru ochrany, a to aj pred orgánmi činnými v trestnom konaní. Návrh, ktorý predkladáme spoločne s kolegyňami pani poslankyňami Hatrákovou a Hajšelovou, má ukotviť postup, ktorý umožní izolovanie údajov relevantných pre trestné konanie spôsobom vylučujúcim vznik neprípustnej situácie znamenajúcej závažný zásah do práv jednotlivcov. Pri domových prehliadkach alebo prehliadkach iných priestorov, kde advokát vykonáva advokáciu, dochádza k situáciám, kedy písomnosti alebo elektronické nosiče, ktoré sú predmetom prehliadky, obsahujú informácie a skutočnosti, na ktoré sa vzťahuje zákonná povinnosť mlčanlivosti a ktoré nie sú predmetom prehliadky v zmysle príkazu na prehliadku, teda nepožívajú žiadnu výnimku z povinnosti mlčanlivosti. Navrhovaná právna úprava primárne sleduje cieľ zabrániť tomu, aby sa vykonaním prehliadky a získaním dôverných informácií dôležitých pre prípravu obhajoby klienta zasiahlo do práva na obhajobu a rovnosti zbraní v trestnom konaní. Rovnako sa návrhom poskytuje ochrana tretím osobám, voči ktorým advokát vykonáva svoju profesijnú činnosť, nesúvisiacu s prebiehajúcim trestným konaním a prehliadkou. Zároveň však znenie návrhu neumožňuje zneužitie povinnosti mlčanlivosti. Návrh, samozrejme, vychádza aj z predpokladu, že inštitút mlčanlivosti nemôže byť zneužívaný na páchanie trestnej činnosti a ak je dôvodné podozrenie, že v dotknutom priestore je vec dôležitá pre trestné konanie, môže dôjsť k prehliadke priestoru výkonu advokácie. Na to však návrh ukotvuje prísne stanovené pravidlá. V rámci obdobia pred druhým čítaním prebiehali viaceré rokovania aj stretnutia či už s predstaviteľmi Slovenskej advokátskej komory, Generálnej prokuratúry, ministerstva spravodlivosti, bolo to aj predmetom živej diskusie v rámci ústavnoprávneho výboru, tento návrh, a preto v rámci týchto rokovaní vzišiel aj pozmeňujúci návrh, ktorý prečíta, ktorý prednesie aj spolunavrhovateľka pani Hatráková. Takže v rámci úvodného slova za mňa všetko a v rámci otvorenej rozpravy sa ešte následne potom vyjadrím buď vo faktických poznámkach alebo v rozprave. Ďakujem pekne, pán predsedajúci.
Ľ. Vážny, poslanec: (2004-03-03):
Predkladaná novela zákona vylučuje možnosť manipulácie, konkrétne vkladania prioritne infraštruktúrneho majetku do majetku nových letiskových spoločností, s cieľom jeho jednoznačnej ochrany a transparentnejšieho prístupu voči potenciálnemu investorovi tak, že do toho prioritne infrašktuktúrneho majetku sú navrhnuté iba vzletové a pristávacie dráhy a samozrejme pozemky s nimi súvisiace a tieto nebudú dané do majetku letiskových spoločností. Pomer na letisku Milana Rastislava Štefánika v Bratislave je zhruba 2 mld., tento prioritný majetok, ktorý by zostal trvale v majetku štátu, a 4 mld., ktoré by boli vkladané do novej letiskovej spoločnosti, čím sa vôbec nezabráni príslušnej transformácii. A tie 4 mld. sú dostatočný rozsah majetku na to, aby si nová letisková spoločnosť mohla nájsť solventného spoluinvestora, aby rozvíril podnikanie, aby teda zadefinovali aj leteckú dopravu v duchu, vniesli tam to know-how, aby sa dalo podnikať vhodne so solventným partnerom. Predkladaná novela zároveň rozširuje tento prioritný infraštruktúrny majetok, ktorý ostane trvale v majetku štátu, aj o letisko Vajnory, pretože okolo letiska Vajnory začínajú byť rôzne názory. Mám na mysli to, že perspektíva rozmachu leteckej dopravy je nesporná a z hľadiska koncepčnej dopravnej politiky štátu a jeho strednodobej vízie v tejto oblasti by bolo minimálne neprezieravé a od nás ako od poslancov dosť scestné, aby sme letisko Vajnory ponechali „svojmu osudu“. Preto táto novela má ambíciu, aby zadefinovala prioritný infraštruktúrny majetok v takom duchu, že ostáva trvale v majetku štátu a bude trvale využívaný len na leteckú dopravu. Predkladaný návrh novelizácie zákona nepredpokladá zvýšenie nárokov na finančné prostriedky zo štátneho rozpočtu, nezakladá nové nároky na pracovné sily a je v súlade s Ústavou Slovenskej republiky. Ďakujem vám za pozornosť.
Laurenčík, Milan, podpredseda NR SR (2020-09-02):
Ďakujem za slovo, pán podpredseda. Pán poslanec Blanár, chcel by som len k jednej veci sa vyjadriť. Ako si spomínal, je to bezprecedentný prípad. Nechcem si tu nejak vytĺkať politické body, ale chcem hlavne ministra Korčoka obhájiť, pretože si ho kritizoval, že si chodí pýtať nejaké dovolenia k predsedovi parlamentu, k pani prezidentke. Som ťa informoval, že on bol informovať pani prezidentku, aj pána predsedu Národnej rady o tom, aké kroky podnikal, a že koná. Nerobí po každom kroku, samozrejme, veľkolepé tlačovky a nevytĺka si na tom lacné politické body. Hovoril si, že naše uznesenie navrhnuté nežiada, tak možno, že si zle počúval, pán poslanec, ale aj v bode C žiadame vládu, aj v bode D žiadame vládu a je to tam pekne popísané, že o čo. Takže aj žiadame a ešte by som sa dokonca zastal aj premiéra Matoviča, pretože si spomínal, že nekontaktoval svojho, svoj proťajšok, tak dnes zrovna som videl na Facebooku, že zverejnil list, ktorý dostal od predsedníčky vlády, ja neviem, či tá funkcia je takto v Belgickom kráľovstve, ale od svojho proťajšku v Belgickom kráľovstve, kde sa informoval a žiadal teda vyšetrenie. A ešte na dôvažok mám takú informáciu, si hovoril, že ľudskoprávny výbor neprijal platné uznesenie, no možno, že by bolo dobré sa pozrieť na dvoch členov vašej strany, ako sa zúčastňujú na ľudskoprávnom výbore. Je to pán poslanec Fico aj pán poslanec Blaha, ktorí na tieto výbory nechodia. Možno, že keby tam dneska boli, tak to uznesenie aj vaše by mohlo byť, teda k vášmu uzneseniu mohlo byť to stanovisko aj inakšie. Ďakujem.
Svrček, Miloš, poslanec NR SR (2020-04-07):
Ďakujem za slovo. Na margo vášho vystúpenia, pán poslanec Pročko, chcem len dodať, že my si musíme uvedomiť aj závažný fakt, že vlády všade po svete chystajú záchranné plány, aké nemajú obdobu od konca II. svetovej vojny. Dopady zastavených ekonomík sa zatiaľ ťažko odhadujú. Väčšina zasiahnutých krajín ale čakajú dvojciferné hospodárske pády. Na strane druhej musíme si uvedomiť aj to, že spoločnosť neprestala existovať, základné funkcie štátu sa nezrútili, elektrika funguje, voda tečie, regále sú plné, električky jazdia načas, aj keď prázdne. A zdravotníctvo, kde sa odohráva najväčší zápas o normálnosť, zvláda, čo sa zvládnuť dá. Človek musí skutočne vzdať poklonu ľuďom, ktorí to všetko vykonávajú a udržiavajú s kľudom a rozvahou, za ktorú si zaslúžia obdiv a poďakovanie. Desiatky tisíc podnikov a stovky tisíc živnostníkov prišli zo dňa na deň o veľkú časť príjmov. Niekto úplne o všetko. A stav utlmenej ekonomiky pri karanténe trvá dva týždne a môže trvať ďalších 14 dní, možno mesiac, možno dva mesiace. Menšie firmy bez veľkých rezerv preto musia nutne nájsť riešenia. A som rád, že táto vláda a ministri tejto vlády im reálne poskytujú cestu, ako prejsť touto krízou, i týmito návrhmi.	Ďakujem pekne.
B. Bugár, podpredseda NR SR: (2002-06-20):
Pán poslanec Hofbauer, nech sa páči, máte slovo. R. Hofbauer, poslanec: Vážený pán predsedajúci, pán minister, dámy a páni, k samotnej vecnej problematike ťažko mi uviesť niečo fundovanejšie, než uviedol poslanec Ján Jasovský, pretože ide o profesionála, odborníka, bývalého ministra, a som nesmierne rád, že aj o osobu, ktorého ako generálneho riaditeľa pôšt som vymenoval ja. Ako jeho odborná úroveň aj po rokoch potvrdzuje, bol to správny krok, čo oceňuje aj celý rezort. A takisto som rád, že s ďalšími členmi tejto súčasnej vagónovej kauzy tiež sa spája moje meno, keď pri formovaní ministerstva dopravy, spojov a verejných prác som odtiaľ vyhodil Mikuláša Dzurindu, Gabriela Palacku, Petra Kľučku a zo železníc aj Andreja Egyeda. Súčasnosť dokazuje, že aj to bol odôvodnený a správny krok. Ďakujem za toto pripomenutie v súčasnej vagónovej kauze, ktorá je iba obrazom prehnitosti súčasnej vládnej koalície a jej vládnej špičky. (Potlesk.)
D. Jarjabek, poslanec: (2005-02-09):
A okrem toho pán minister Lipšic včera to, čo povedal na tlačovke, a to, čo povedal všade kde v médiách, jednoducho on si zabil formou obsah. On to mohol povedať všetko úplne inak. A nie tu spájať poslancov parlamentu s mafiánskymi skupinami. Toto je, dámy a páni, na občianskoprávnu žalobu ministra spravodlivosti. To je tak. Samozrejme, že ju nebudeme dávať. Ale ja by som len prosil, aby ste si to uvedomili, že toto proste nie je o novej politickej kultúre, ktorú všetci chceme presadzovať v tomto parlamente. Takže o to tu beží a za toto by sa mal pán minister ospravedlniť parlamentu, za formu, nie za obsah. O tom hovoríme.
T. Mikuš, poslanec: (2007-02-01):
Uvedený návrh bol doručený poslancom v stanovenej lehote, čím boli splnené podmienky určené § 72 ods. 1 zákona o rokovacom poriadku, t. j. doručenie návrhu najmenej 15 dní pred začiatkom schôdze, na ktorej sa uskutoční prvé čítanie. Predseda Národnej rady posúdil uvedený návrh podľa § 70 ods. 1 o rokovacom poriadku a podľa legislatívnych pravidiel ho zaradil na rokovanie dnešnej schôdze. Konštatujem, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a 68 zákona Národnej rady o rokovacom poriadku, ako i náležitosti určené v legislatívnych pravidlách. Z vecného hľadiska zastávam stanovisko, že predložený návrh zákona rieši závažnú problematiku. Závažnú problematiku, zvanú deregulácia nájomného reštituovaných bytov. Ako už bolo povedané v slove predkladateľky, ide tu naozaj o konflikt dvoch spoločenských záujmov, ktoré treba citlivo riešiť. Na jednej strane sú to vlastnícke práva a ide o majetok, a na druhej strane ide možno o ľudské osudy. Chcem teda, aby sme okrem ľudských dôvodov si ešte uvedomili aj to, čo tu bolo zdôraznené, a to je stanovisko Ústavného súdu, ktoré zdôvodňuje hodnotu bývania ako fenoménu nevyhnutne potrebného pre ďalší rozvoj spoločnosti, pre ďalší rozvoj základnej bunky spoločnosti, a to je rodina. A aby sme si uvedomili aj to, že vlastne neexistuje zatiaľ trh s bytmi. Ja, ako poslanec vnímam teraz to, čo je tu predkladané ako potrebu, aby si silní a úspešní uvedomili aj potreby iných, ktorí nie sú takí úspešní a ani nie materiálne takí silní. Vnímam vystúpenie pani poslankyne Tóthovej ako morálny apel na všetkých tých, ktorí sedia v tejto snemovni. Preto podporujem to, čo predkladá. Na druhej strane si uvedomujem, že naozaj treba veľmi citlivo pristupovať k vlastníckym právam a hľadať mechanizmy, ktoré tieto vlastnícke práva zásadným spôsobom neobmedzia. Pán predseda, otvorte, prosím, rozpravu k uvedenému návrhu zákona.
B. Bugár, podpredseda NR SR: (2004-03-09):
Nasleduje teraz druhé čítanie o vládnom návrhu zákona, ktorým sa mení a dopĺňa zákon Slovenskej národnej rady č. 544/1990 Zb. o miestnych poplatkoch v znení neskorších predpisov a o zmene zákona č. 24/2004 Z. z., ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých ďalších zákonov (tlač 506). Vládny návrh zákona ste dostali pred prvým čítaním ako tlač 506, spoločnú správu máte v tlači pod číslom 506a. Prosím teraz podpredsedu vlády a ministra financií Slovenskej republiky Ivana Mikloša, aby vládny návrh zákona odôvodnil. Nech sa páči.
Blaha, Ľuboš, poslanec NR SR (2013-04-16):
Pán kolega Figeľ, pôvodne som sa obával, či vôbec na vás reagovať, keďže vy ste taký naslovovzatý expert na sociálnu prácu, taká autorita v odbore, ale predsa len skromne podotknem zopár poznámok. Spomínali ste krajiny, ktoré sa označujú ako PIGS, čiže prasiatka, zvláštne je, že ste zabudli pripomenúť, že medzi tieto krajiny sa radí aj Írsko. I, to íčko už neoznačuje Taliansko, ale Írsko, a to bol váš veľký vzor, nízke dane, takto budeme lákať zahraničných investorov. Táto krajina je dneska v programe. Toto je tá cesta, ktorú ponúkate, Írsko? Očividne to nefunguje. Čiže to, čo vy dneska navrhujete, je niečo, čo v Európe nefunguje. A keď citujete Thatcherovú, tak nezabudnite aj to, že Thatcherová povedala, že „nerovnosť je blahodarná pre spoločnosť“. A to je vaša politika – nerovnosť. To vy oslavujete. Zvýhodňovať biznis a ponižovať normálnych ľudí. To je vaša politika. A Thatcherová povedala ešte niečo: „Nič také ako spoločnosť neexistuje.“ A vy dneska citujete Thatcherovú. To je ako pre kresťanského politika podľa mňa niečo také ponižujúce, vy by ste mali zabudnúť na Thatcherovú a vrátiť sa k Adenauerovi. A ten by z vášho príhovoru plakal. Pretože v tom nebolo nič sociálne, nič kresťanské, ale absolútne neoliberálne, primitívne búšenie. Táto vláda, pán kolega, dáva ľuďom prácu. Vy tu len mudrujete. Ďakujem.
Sopko, Miroslav, poslanec NR SR (2017-12-13):
Ďakujem za slovo. V rozprave vystúpili dvaja poslanci. Prosím, pán predsedajúci, dajte hlasovať o tom, že Národná rada Slovenskej republiky sa rozhodla prerokovať návrh zákona v druhom čítaní.
A. Belousovová, podpredsedníčka NR SR: (2007-07-02):
správe o aktuálnom vývoji v slovenskom zdravotníctve a o realizovaných a pripravovaných opatreniach vlády Slovenskej republiky v rezorte zdravotníctva (tlač 339). Ako ďalší v rozprave vystúpi pán poslanec Ivančo. Nech sa páči, pán poslanec, máte slovo.
Paška, Pavol, predseda NR SR (2013-11-28):
Ďakujem pekne, dámy a páni. Vyhlasujem prestávku. Vítam našu návštevu zo Spojenej školy, ktorí sú na balkóne, z Bánoviec nad Bebravou a budeme pokračovať o 11.25 hodine. (Potlesk.) (Prestávka.) (Po prestávke.)
V. Veteška, podpredseda NR SR: (2005-11-08):
M. Demeterová, poslankyňa: Pán kolega, mohla by som začať aj tým, že by som si nerada vyslúžila ako žena nejaký nelichotivý prívlastok, tak sa obmedzím iba na dve krátke vecné poznámky, ale medzičasom sme si to vysvetlili a myslím si, že dá sa s vami dobre debatovať na rozličné témy a považujem vás za múdreho a vzdelaného človeka, ale nedá mi, aby som nezareagovala najmä na dve veci. Po prvé. KDH nikdy nenavrhovalo voľby v termíne nereálnom. Bol to termín marcový a bol to termín presne reálny a jasne dokladovateľný. A bolo to v čase, keď bol parlament zablokovaný a zdalo sa, že iné riešenie nie je. KDH vzápätí povedalo, že to je posledný spôsob, ktorý volí, ak by to inak v tomto parlamente nešlo, že nebudeme sa tu pozerať jedni na druhých a sedieť tu, zbytočne plytvať peniazmi daňových poplatníkov, ale že v tom prípade sme radšej za predčasné voľby. A druhá vec, čo sa týka tých štatistík, keby sme mali možnosť to ovplyvňovať, a keď tak dlhodobo a čestne sledujete preferencie KDH, tak vidíte, nerastú ani dramaticky napriek tomu, že rastú, a ja som tomu veľmi rada, ale boli časy, keď na základe nejakých vykonštruovaných káuz aj klesali, a myslím si, že možno aj v tomto čase sa o to niekto usiluje, myslíte si, že by sme tak veľmi preferovali, aby v preferenciách na prvom mieste figurovala strana Smer?
Laurenčík, Milan, podpredseda NR SR (2022-05-24):
Poslednú faktickú poznámku má pani poslankyňa Zita Pleštinská. Nech sa páči.
Danko, Andrej, predseda NR SR (2019-03-28):
Vážené panie poslankyne, vážení páni poslanci, pokračujeme v prerušenom rokovaní hlasovaním v druhom čítaní o zákone z 5. februára 2019 o neprimeraných podmienkach v obchode s potravinami, vrátenom prezidentom Slovenskej republiky na opätovné prerokovanie Národnou radou (tlač 1321). Dávam slovo spoločnému spravodajcovi z výboru pre pôdohospodárstvo a životného prostredie poslancovi Krajkovičovi, aby hlasovanie uvádzal podľa pripomienok prezidenta. (Hlasovanie o zákone z 5. februára 2019 o neprimeraných podmienkach v obchode s potravinami a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky , tlač 1321.)
Šeliga, Juraj, podpredseda NR SR (2020-04-02):
Pán poslanec Šefčík.
Pleštinská, Zita, poslankyňa NR SR (2021-11-09):
Ďakujem, pán predsedajúci. Pani poslankyňa Marcinková, milá Vladka, ja vôbec nechcem nadávať na teba, len sa chcem opýtať, že prečo je tento návrh nevhodný. Predsa život, každý počatý život je neopakovateľný zázrak, je jedinečný a ničím nenahraditeľný. Tak ho neničme, ale chráňme. Niekto argumentuje, že len vyškriabeme pár buniek z tela matky? Lenže tie bunky už tvoria plod, z ktorého môže vyrásť dospelý jedinec, jedinečný so svojimi vlastnosťami a schopnosťami. Pokiaľ človek do toho nezasiahne. A na Slovensku je uvádzaných 10 % manželských párov ako neplodných. Každá matka, ktorá počala, môže predsa svoje dieťa donosiť a ak ho nechce alebo nemôže sa oň starať, tak môže svoje dieťa takémuto páru darovať. Urobiť šťastným nielen obdarovaný pár, ale i svoje práve narodené dieťa. My nevieme, čo vedie matku k takémuto ťažkému a závažnému kroku, prečo uvažuje, že nechá zabiť svoje nenarodené dieťa vo svoje lone. Možno finančné problémy, možno tlak okolia, možno horké sklamanie, možno len obyčajná pohodlnosť. My nevieme, pod akým obrovským tlakom je, preto práve takejto matke ponúkame pomoc. Teraz je však dať jeden deň navyše na premýšľanie nad týmto závažným krokom, u nás to sú tri dni a v Nemecku je to až 6 dní, keď pre nič iné, tak aspoň pre ten dobrý pocit, ktorý môžeme mať z toho, že sme ešte dali šancu dieťaťu, ktoré sa ešte nenarodilo, ktoré asi nikdy neuvidíte. Ďakujem.
Zmajkovičová, Renáta, podpredsedníčka NR SR (2012-09-13):
Pani poslankyňa Nachtmannová.
Kondrót, Maroš, poslanec NR SR (2022-09-27):
Ďakujem pekne. Pán minister, rozumiem tomu, čo hovoríš, tá situácia nie je jednoduchá zľava, sprava, ale snažíme sa nájsť spoločné riešenia, podať nejakú pomocnú ruku. Jedna malá faktická poznámka. Prever si, prosím ťa, tú informáciu s tým Gabčíkovom a s tou vodou. Neviem, či majú nejaký technický problém. Keď sa pozreme z okna, Dunaj je vysoký a vysoký už týždeň. Takže možno v lete a tak ďalej, áno, ale dneska môžu pustiť aj piatu turbínu. Takže, takže... áno, aby si len vedel, že nech ťa nelakujú. Ďakujem pekne.
Hrnčiar, Andrej, podpredseda NR SR (2018-02-14):
Jedna faktická poznámka. Pán poslanec Baránik.
Danko, Andrej, predseda NR SR (2019-11-29):
Ďakujem. Len toto som myslel, že 3 roky už je za nami, takéto správanie.
Hlina, Alojz, poslanec NR SR (2015-09-17):
Ďakujem veľmi pekne. Priznám sa, mal som trošku väčšiu obavu, čo povie pán kolega, ale, dobre, mal som pocit, že to bude o niečo horšie z pohľadu toho, že treba ísť kúpiť minerálky do predajne Lidl. Tu som rád, že sme sa niektorým veciam vyhli. Ja, ak dovolíte, sa chytím dvoch vecí, čo kolega spomínal, a to toho, že, ja si to tiež myslím, že treba pomáhať, to nespochybňujem a, prosím vás, ani nespochybňujte, len pomáhať tým, čo potrebujú pomoc, lebo sa nám môže stať, keď budeme veľa pomáhať, tak už keď naozaj bude treba pomáhať, nebudeme mať z čoho pomáhať, resp. tá atmosféra bude taká, že sa nebude chcieť pomáhať, lebo teraz pomáhame v zásade všetkým. My sme pomaly, lebo aj Slovensko tak pomáha, jeden sociálny ústav. Tuná pán Richter pomáha exekútorovi Krutému, mu dotuje pracovné miesta. Tento štát platí letisko v Poprade, ktoré v zásade nepotrebujeme, len chlapci z J&T na ňom pristávajú, ale celú údržbu tam servisuje štát. Proste toto je vec, ktorú by sa Európa od nás nemala učiť, že sme urobili sociálny ústav pre bohatých zo Slovenska. To je jedna vec. Druhá vec, čo chcem spomenúť, sú tie čísla. Tiež cítim deficit v tých číslach, ale všimnite si, pán kolega, jediní, ktorí poznajú čísla v tejto krajine, sú pán Fico a pán Poliačik. Pán Fico vie presne, že z utečencov možno 90 % sú ekonomickí, 10 % sú iní utečenci. Pán Poliačik tu má presne opačné čísla. Čiže títo dvaja ľudia v zásade majú presné čísla, len tomu, aký je ten zdroj, my nerozumieme. A my, čo ešte pripúšťame, že svet nie je čierno-biely, by sme radi počuli tie naozajstné čísla. Mňa naozaj zaujímajú tie naozajstné čísla, aby sme pomáhali tam, kde treba pomáhať. Ďakujem.
D. Jarjabek, poslanec: (2005-10-25):
Po ďalšie. Návrh – doplniť program schôdze o informáciu ministra financií Slovenskej republiky o stave riešenia dlhu štátu voči Slovenskému rozhlasu za služby v oblasti zahraničného vysielania a o odstránení negatívnych následkov omeškania platby štátu za tieto služby. Po ďalšie. Návrh – doplniť program schôdze o informáciu ministra kultúry o opatreniach na odstránenie havárie na národnej kultúrnej pamiatke Trenčiansky hrad a systémových krokoch, ktoré ministerstvo...
Bagačka, Michal, poslanec NR SR (2018-01-30):
Ďakujem za slovo. V podstate na začiatku hneď ste povedali, že či potrebujeme takýto zákon. Myslím si, že vláda sa rozhodla týmto spôsobom podporiť ešte teda výraznejšie tieto okresy a z tohto hľadiska si myslím, že na tom nie je nič zlé. Nedá sa na všetko aplikovať téza, že zasa trh vyrieši všetko. A čo sa týka toho pozmeňujúceho návrhu, ale aj niektorých iných takých poznámok, tak ja si myslím, že vidieť, že nie ste, nie ste v obraze možno, čo sa týka reality v týchto okresoch, nežijete tam, ani ste neboli na tom, ako sa konštituujú tie rady. Ja ako predstaviteľ samosprávy by mi malo dokonca lichotiť, aby tam bolo viacej zástupcov samosprávy, ale tieto rady konkrétne trebárs v našom okrese sa týmto spôsobom nekonštituovali, ale sú tam zástupcovia samosprávy, nehovorím, Združenie miest a obcí Gemeru a Malohontu, ako časť ZMOS-u. Menšina tam tvorí slušnú časť a myslím si, že aj obsahove je, by som povedal, takým lídrom, ale sú tam neziskové organizácie, sú tam občianske združenia, je tam miestna akčná skupina, sú tam podnikatelia, je tam aj zástupca trebárs škôl a podobne. Ja si myslím, že tak by to aj malo byť. Nemali by sme napriek tomu, že si myslím, že keď sa darí okresu, tak sa bude dariť aj môjmu mestu alebo obci, ale určite, myslím si, že nie, nebolo by dobré, aby tam bolo len zastúpenie obcí. A ešte taký, taký, taká poznámočka. Tu máte: „Miesto toho sa navrhuje posilniť princíp...“ (Prerušenie vystúpenia časomerom.)
A. Belousovová, podpredsedníčka NR SR: (2007-02-07):
Pán  Štefanec, máte slovo.
J. Počiatek, minister financií SR: (2010-06-10):
Navrhovanou úpravou sa znižuje výška príspevku za hlasy politickým stranám, hnutiam a koalíciám, na ktorý majú nárok po uskutočnení parlamentných volieb v roku 2010 v závislosti od počtu platných hlasov odovzdaných pre jednotlivé politické strany alebo koalície, o 25 %. Zároveň sa pre rok 2010 znižuje aj výška príspevku na činnosť, ktorý bude vyplatený v troch podieloch. Príspevok na činnosť v ďalších rokoch sa vypočíta z východiskovej hodnoty, ktorou bude výška príspevku za hlasy podľa systémovej úpravy § 52 ods. 4 zákona o voľbách do Národnej rady Slovenskej republiky, aj keď reálne bude príspevok za hlasy politickým stranám a hnutiam krátený o 25 % a vyplatený v zníženej výške. Prijatím navrhovanej úpravy sa vytvorí úspora finančných prostriedkov v odhadovanej výške zhruba 4 mil. eur, ktorá bude použitá na finančné zabezpečenie poskytovania podpory občanom postihnutým touto živelnom pohromou. Predpokladaná výška úspory vychádza z prepočtov celkovej výšky príspevku za hlasy pri volebnej účasti rovnakej ako v parlamentných voľbách konaných v roku 2006 a bude závisieť od reálnej volebnej účasti a rozloženia hlasov medzi jednotlivé politické strany a hnutia. Ďakujem za slovo, skončil som.
Laššáková, Jana, podpredsedníčka NR SR (2014-06-26):
V poradí druhú otázku položil pán poslanec Jozef Mikloško a otázka znie: „V decembri 2013 vláda Slovenskej republiky prijala a v podobe brožúrky vydala Národný program aktívneho starnutia na roky 2014 až 2020. Podobný materiál bol prijatý v roku 1998. Dokument bol vypracovaný pod vedením ministerstva práce, sociálnych vecí a rodiny v spolupráci s inými rezortami. Na jeho príprave sa aktívne zúčastnili seniorské organizácie, najmä Združenie kresťanských seniorov a Jednota dôchodcov. Teraz je už čas realizácie úloh tohto veľmi významného strategického dokumentu. Čo bude robiť vláda a jej rezorty v prospech realizácie úloh tohto strategického dokumentu?“ Poprosím vás o odpoveď, ako aj o oznámenie ukončenia odpovede. Nech sa páči, pán podpredseda vlády.